Kokoomuksen entisen kansanedustajan Tuija Nurmen tapaus koettelee suomalaisten oikeustajua, kirjoittaa Iltalehden politiikan ja talouden toimittaja Marko-Oskari Lehtonen.

Kokoomuksen entinen kansanedustaja Tuija Nurmi on antanut kasvot pian entiselle sopeutumiseläkejärjestelmälle. Nurmi on nostanut sopeutumiseläkettä vuodesta 2011, vaikka hän on toiminut samaan aikaan lääkärinä. KARI PEKONEN/IL

Kokoomuksen entinen kansanedustaja Tuija Nurmi, 60, on antanut kasvot kansanedustajien sopeutumiseläkejärjestelmälle. Tapa, jolla lääkärinä työskentelevä Nurmi käyttää järjestelmää hyväkseen, koettelee suomalaisten oikeustajua.

Koiria veronmaksajien piikkiin kouluttava Tanja Karpela (kesk), maailmalla veronmaksajien piikkiin matkusteleva Suvi Lindén (kok), miehensä konsulttiyritystä veronmaksajien piikkiin johtava Päivi Lipponen (sd) tai hektistä elämäänsä veronmaksajien piikkiin leppoistaneet Ismo Seivästö (kd) tai Arto Seppälä (sd) ovat kaikki oma lukunsa, mutta Nurmen tapausta voinee pitää kaikkein härskeimpänä.

Nurmi ei ole rikkonut lakia ja siitä on nyt poliisinkin päätös. Tämä ei kuitenkaan tarkoita sitä, etteikö Nurmi olisi toiminut väärin.

Sopeutumiseläke on tarkoitettu eduskunnasta pudonneen kansanedustajan tilapäiseksi työttömyysturvaksi, ei ”ikuiseksi turvaverkoksi” tai omaisuuden kerryttämisen mekanismiksi.

- Jos tällainen lainsäädännöllinen porsaanreikä tarjotaan, niin harvan etiikka on niin vahva, ettei sitä hyväkseen käytä, koska juridisesti siinä ei ole mitään väärää. Moraalisesti sen sijaan asiassa olisi ehkä mietittävää. Mutta tilaisuus tekee niin sanotusti varkaan tässäkin asiassa, eräs lukija kiteytti maanantaina, kun Iltalehti uutisoi Nurmen perheyhtiön huimasta tuloksesta.

Hyvin kiteytetty.

***

Kevan mukaan Nurmi on nostanut sopeutumiseläkettä yhtäjaksoisesti huhtikuusta 2011 asti, vaikka hän on työskennellyt samaan aikaan lääkärinä Terveystalossa neljänä päivänä viikossa.

Kaupparekisterin mukaan Oy Nurmi & Sons on perustettu syksyllä 2011, nelisen kuukautta eduskuntavaalien jälkeen. Seitsemässä vuodessa yhtiöstä on tullut todellinen rahantekokone.

Nurmi omistaa perheyhtiöstä 40 prosenttia. Nurmen lääkärinä työskentelevä puoliso omistaa yhtiöstä 40 prosenttia ja pariskunnan aikuiset lapset loput 20 prosenttia.

Yhtiö teki viime vuonna 339 000 euron liikevaihdolla 235 000 euron tuloksen; toissa vuonna yhtiön liikevaihto oli 303 000 euroa ja tulos 182 000 euroa.

Perheyhtiö on tehnyt seitsemässä vuodessa 1,5 miljoonan euron liikevaihdolla 917 000 euroa voittoa, josta yhtiö on jakanut omistajilleen (Nurmille) osinkoina 131 000 euroa. Yhtiöllä on voitonjakokelpoisia varoja jo 786 000 euroa.

Yhtiön taseessa on 369 000 euron edestä osakesijoituksia ja rahoitusarvopapereita 393 000 euron edestä. Lisäksi yhtiöllä on kassassaan 132 000 euroa.

Oy Nurmi & Sonsin huiman tuloskunnon taustalla on yhtiön olemattomat henkilöstökulut - yhtiö ei ole olemassaolonsa aikana maksanut työntekijöilleen (omistajilleen) lainkaan palkkaa.

***

Nurmi putosi eduskunnasta huhtikuussa 2011 menetettyään yli 2 000 ääntä. Tilanne ei tullut Nurmelle yllätyksenä, ainakaan täytenä yllätyksenä. Vaikuttaa siltä, että hän saattoi jopa aavistaa putoamisensa.

Nurmella oli vakituinen osastonlääkärin virka odottamassa, mutta hän irtisanoutui siitä vain kaksi kuukautta ennen vaaleja. Ajankohta herättää kysymyksiä, sillä Nurmi oli pitänyt virkaa odottamassa 16 vuotta.

Voi olla, että virka oli Nurmen kannalta ”väärällä puolella”, julkisella.

Ulkopuolisen silmiin vaikuttaa siltä, että Nurmi on tehnyt perheyhtiöstään säästöpossun, jota lihotetaan nyt ja tyhjennetään myöhemmin. Tämä ei olisi onnistunut puolustusvoimissa, jossa hänellä oli osastonlääkärin virka odottamassa.

Nurmi tai Terveystalo eivät ole suostuneet kertomaan, kuinka paljon Nurmi on laskuttanut Terveystalolta vuosina 2011-2017. Ilman laskutustietoja on mahdotonta sanoa, kuinka paljon Oy Nurmi & Sonsin liikevaihdosta (tuloksesta) on peräisin Nurmen tekemästä lääkärin työstä. Jos Nurmi olisi työsuhteessa Terveystalossa ja/tai maksaisi itselleen palkkaa, menettäisi hän sopeutumiseläkkeensä. Yritystoiminnasta saatavat osingot eivät vaikuta sopeutumiseläkkeeseen.

Vuoden 2016 tilinpäätöksen mukaan Oy Nurmi & Sons jakoi omistajilleen osinkoa yhteensä 50 000 euroa. Viime vuodelta yhtiö jakaa omistajilleen osinkoa yhteensä 33 000 euroa. Nurmi toimii perheyhtiön hallituksen puheenjohtajana.

***

Kauppalehden analyytikko Ari Rajala listasi Iltalehden pyynnöstä suomalaisia yrityksiä, joiden liikevaihto oli viime vuonna samaa luokkaa Oy Nurmi & Sonsin kanssa, eli 300 000-400 000 euroa.

Listauksessa on mukana yli 400 yritystä. Niiden keskimääräinen liikevaihto oli 341 000 euroa, voitto 25 000 euroa ja liikevoittoprosentti seitsemän. Oy Nurmi & Sonsin liikevaihto oli 339 000 euroa, voitto 235 000 euroa ja liikevoittoprosentti 70.

Listauksessa mukana olevien Terveyspalvelut -toimialan yritysten keskimääräinen liikevaihto oli viime vuonna 333 000 euroa, voitto 114 000 euroa ja liikevoittoprosentti 34.

Oy Nurmi & Sons teki viime vuonna kymmenkertaisen tuloksen saman kokoluokan yrityksiin verrattuna ja kaksinkertaisen tuloksen muihin toimialan yrityksiin verrattuna.

Joku ilkeämpi voisi sanoa, että Nurmelle maksettu sopeutumiseläke on ”kilpailua vääristävää valtiontukea”.